Šiaulių gidas

Interaktyvus spektaklis-žygis BRŪZGYNŲ EILĖS
2023-06-07 16:00 - 17:00 (Europe/Helsinki)
2023.06.07 16:00 val., SUSITIKIMO VIETA: Talkšos ežero paplūdimys (Žuvininkų g.) , Šiauliai
2023.06.07 18:00 val., SUSITIKIMO VIETA: Talkšos ežero paplūdimys (Žuvininkų g.) , Šiauliai
Spektaklis nominuotas „Auksiniam scenos kryžiui“
Interaktyvus spektaklis-žygis su ausinėmis 7-14 m. vaikams ir visai šeimai
Pristato: VšĮ „Teatro istorijos“
Idėjos autorė, režisierė – Kristina Mauruševičiūtė
Dramaturgė – Diana Gancevičiūtė
Kompozitorius – Jokūbas Tulaba
Scenografė – Lina Kynaitė
Iliustracijų autorė – Žaneta Jasaitytė
Konstruktorius – Audrius Bartninkas
TRUKMĖ: 1 val. 20 min.
VIETA: Talkšos ežero paplūdimys (Žuvininkų g.), Šiauliai
Interaktyvus spektaklis-žygis visai šeimai kviečia žiūrovus paklajoti Talkšos ežero pakrantės brūzgynais. Garsinės kelionės metu brūzgynautojams skambės gražiausios lietuvių poetų eilės apie šalies kraštovaizdžio grožį ir jo išmonės pilnus herojus. Užsidėję poeto akinius ir miško radijo imtuvus, žiūrovai patirs kraštovaizdžio margumyną ir poeziją, slypinčią gamtos pasaulio fragmentuose.
Spektaklį-žygį sudaro 8 stotelės, kuriose dalyviai patiria bei išgirsta 8 eilėraščius, pamato akį glostančius vaizdus, neįprastus meninius objektus, kiekvienas jų sukuria mažus stebuklus, o akyliausieji pamato ir patiria dar daugiau.
Eilėraščių keliais žiūrovus lydi aktorius Artūras Dubaka. Jis apjungia spektaklio elementus, sukdamas žiūrovams vientisą poetinės kelionės patirtį, papildytą žaidybiniais elementais, interaktyviomis, į veiksmą įtraukiančiomis veiklomis, žiniomis apie slaptą medžių gyvenimą, medžių kalbą ir net miško internetą.
Spektaklio žygio metu gamtos takuose atgis dailininkų sukurti meniniai objektai, kurie atgaivina, vizualizuoja eilėraščiuose slypinčias istorijas ir įtraukia vaikus į magišką išmonės ir kūrybos pasaulį. Skambės Vainiaus Bako, Dainiaus Gintalo, Daivos Čepauskaitės, Antano A. Jonyno, Valdemaro Kukulo, Marcelijaus Martinaičio ir Antano Baranausko eilės, įgarsintos aktorių Ilonos Kvietkutės, Juliaus Žalakevičiaus, Rasos Samuolytės, Eglės Mikulionytės, Vytauto Kontrimo, Ryto Saladžiaus, Pauliaus Čižinausko, Giedriaus Savicko.
Pasirodymas yra Valstybinio Šiaulių dramos teatro festivalio „Teatrodromas” dalis.

Gedulo ir vilties dienos minėjimas
2023-06-06 14:00 | Venclauskių namai-muziejus
2023 m. birželio 9 d. 14 val. Venclauskių namuose-muziejuje vyks Gedulo ir vilties dienos minėjimas – knygos „Adelė. Slapta vaikų draugė“ apie mokytoją, ateitininkę, vaikų draugę, politinę kalinę Adelę Dirsytę pristatymas. Dalyvaus knygos autorės s. Danguolė Gervytė ir Jūratė Tamošiūnaitė-Karašauskienė.

INFORMACIJA APIE RENGINĮ

Data:
2023-06-09

Laikas:
14 val.

Vieta:
Venclauskių namai-muziejus

Edukacinis užsiėmimas suaugusiesiems „Žiedų žiedai“
2023-06-05 18:00 | Šiaulių kultūros centro Amatų dirbtuvės (Aušros al. 31)
Šiaulių kultūros centras kviečia į Keramikos studiją suaugusiesiems. Užsiėmimų metu, padedant profesionaliam keramikui, bus galima įgyvendinti savo kūrybinius sumanymus, įgyti naujų įgūdžių ir patirti teigiamų emocijų. Ši veikla susideda iš dviejų užsiėmimų. Per pirmąjį užsiėmimą bus lipdoma bei dekoruojama, per antrąjį – glazūruojama. Keramikos studija atvira ir pradedantiesiems, ir pažengusiems keramikos gerbėjams.
Edukacinio užsiėmimo metu bus sukuriamas keraminis dubuo dekoruotas įvairiomis, dekoratyvinėmis detalėmis – gėlių žiedais, uogomis, lapeliais. Unikaliam darbui pagaminti bus naudojamas baltas molis, kuris suteiks gaminiui prabangos ir puošnumo. Rankų darbo vienetinis gaminys bus ne tik funkcionalus daiktas, bet ir išskirtinė namų dekoracija.
Antras užsiėmimas, kurio metu bus glazūruojama, vyks birželio 12 d.
Vieno užsiėmimo trukmė: ~2 val.
Dalyvių skaičius: nuo 5 iki 15
Kaina 1 asmeniui už du edukacinius užsiėmimus:

be auksavimo 24 Eur
su auksavimu 30 Eur

Į kainą įskaičiuotos visos lipdymui ir glazūravimui reikalingos priemonės.
Būtina registracija tel. +370 678 53 171, el. p. vaida.dambrauskiene@siauliukc.lt
Edukacinis užsiėmimas skirtas tik suaugusiesiems.
Bus gaminamas 1 dubuo.
Darbų atsiėmimas: po paskutinio apsilankymo ~ 2 savaičių laikotarpyje.

Situacijų komedija „Boeing Boeing“
2023-06-05 18:00 | Šiaulių kultūros centro Didžioji koncertų salė (Aušros al. 31)
DOMINO teatras atvyksta į Šiaulių kultūros centrą ir pristato seksualiausią situacijų komediją, pastatytą pagal legendinę prancūzų pjesę „Boeing Boeing“, sulaukusią ne tik milžiniško populiarumo visame pasaulyje, bet patekusią ir į Gineso rekordų knygą.
Bernaras – jaunas, žavus amerikietis architektas, gyvenantis Paryžiuje. Kur kas labiau už architektūrą jis mėgsta… moteris! Taip! Dailias, seksualias, nenuspėjamas… O kuo jų daugiau, tuo gyvenimas tik įdomesnis! Trys jo sužadėtinės stiuardesės dirba skirtingose avialinijų kompanijose. Kaip patogu! Viskas, ko reikia, tai atidžiai suderinti tvarkaraščius, kad jos niekada viena kitos nesutiktų. Šiai žaviai idiliškai rutinai vadovauja ištikima tarnaitė Berta, o į svečius užsukusiam vaikystės draugui Roberui belieka tik pavydėti. Iki tol… kol koją pakiša didysis progresas: nauji „Boeing“ lėktuvai tampa didesni, galingesni ir… greitesni! Nutinka tai, kas ir turėjo nutikti: Bernaro sužadėtinių tvarkaraščiai susipina…
Komedijos pabaiga nustebins visus. Ir, maža to… Žiūrovų laukia išties seksualus ir intriguojantis netikėtumas!
Informuojame, kad žiūrovai į birželio 5 d. spektaklį bus įleidžiami su balandžio 3 d. bilietais – papildomai jų keisti nereikia.

Miuziklas visai šeimai „Boružytės kelionė“
2023-06-03 13:00 | Šiaulių kultūros centro Didžioji koncertų salė (Aušros al. 31)
Šokio ir kūrybos studijos „Scena“ organizuojamas žaismingas šokio ir muzikos spektaklis „Boružytės kelionė“ tai istorija apie mažą boružytę, kuri kitaip nei jos sesutės nenori eiti į mokyklą, todėl vedama savo širdies svajonės išskrenda į didžiąją pasaulio pievą.
Kelionėje boružytė sutinka avelę Zoselę, bitę Ritę, gražuolį drugelį, įveikia baimę ir susiranda tikrų draugų. Boružytė išmoksta dideles mažo gyvenimo pamokas apie darbštumą ir poilsį, apie drąsą ir širdies grožį, apie draugystę ir svajones.
Jautrus ir spalvingas spektaklis privers ir didelius ir mažus ištempti ausis, išplėsti akis ir nuneš į nuostabų šokio ir muzikos pasaulį.
Renginio trukmė: ~1 val.

Šiaulių menų mokyklos mokinių koncertas „Atradimų šalyje“
2023-06-02 17:30 | Šiaulių kultūros centro Didžioji koncertų salė (Aušros al. 31)
Birželio 2 d. 17.30 val. Šiaulių kultūros centro Didžiojoje koncertų salėje vyks artėjančios vasaros nuotaika kvepiantis Šiaulių menų mokyklos mokinių koncertas „Atradimų šalyje 2”!
Nemokamame koncerte bus galima pasinerti į muziką, gerėtis šokiais ir dainuoti kartu su mūsų jaunaisiais atlikėjais!
Dalyvauja Muzikos studija „EN-DEN-DU“ (vadovės Stanislava Rusevičienė ir Laura Dudnikienė), ansamblis „NATOS“ (vadovė Virginija Puronienė), gitaros ir dainavimo studija (vadovai Justina Šiupinytė ir Simas Aleknavičius), sportinių šokių kolektyvas „Šiaulių volta“ (vadovė Birutė Malinauskienė), moderniųjų šokių kolektyvas „Dance mix“ (vadovė Marina Mohylevska), gitaros studija „Šešios stygos & quot“ (vadovai Dovydas Kaupys ir Justas Glinskis), Šiaulių menų mokyklos mokytojų kvartetas (Simas Aleknavičius, Dovydas Kaupys, Mykolas Dankis ir Maksas Perepečkinas). Renginį ves vaikų ir jaunimo teatro studijos „Kompanija šauni“ ugdytiniai (vadovai Dalė Dargienė ir Virginijus Dargis).
Koncerto metu bus pristatomi Šiaulių menų mokyklos dailės programos mokinių kūrybiniai darbai, kuriuos užsiėmimuose sukūrė: taikomosios dailės (mokytoja Laima Andruškevičienė), dailės būrelio ir kūrybiškumo ugdymo studijos „Deko” (mokytoja Daiva Dominauskienė), dailės-dizaino studijos (mokytoja Vilma Ptašinskienė), dailės studijos „DaiLu“ (mokytoja Solveiga Sirvydė), dailės studijos (mokytoja Jolita Udrienė).
Renginio metu bus apdovanoti labiausiai save ir kitus savo pasiekimais praėjusiais metais nustebinę Šiaulių menų mokyklos mokiniai.
Renginio trukmė: ~1.30 val.
Organizatorius – Šiaulių menų mokykla, partneris – Šiaulių kultūros centras.
Renginyje bus filmuojama ir fotografuojama.

Renginys nemokamas

Valstybinio jaunimo teatro spektaklis „Raudona“
2023-06-01 18:30 | Šiaulių dramos teatras
Režisierius – Valentinas Masalskis
Režisieriaus asistentas – Lukas Petrauskas
Scenografas, kostiumų dailininkas – Mykolas Sauka
Kompozitorė – Nijolė Sinkevičiūtė
Šiuolaikinio amerikiečių scenaristo ir dramaturgo Johno Logano pjesės „Raudona“ centre – viena ryškiausių XX a. pokario šiuolaikinio meno asmenybių Markas Rothko. Veiksmas vyksta šeštajame dešimtmetyje, Niujorke, Rothko studijoje. Dailininko padėjėju įsidarbina jaunas tapytojas Kenas. Tuo pat metu Rothko gauna užsakymą sukurti monumentalius tapybos darbus prabangiam restoranui Four Seasons, naujai suprojektuotame tuometinio Amerikos architektūros pažibos Ludwigo Mieso van der Rohe Seagram pastate. Jaunasis Rothko padėjėjas Kenas ginčija mokytojo pasirinkimą. Apsilankęs restorane ir pamatęs, kad jo darbai čia taptų tik visuomenės elito susibūrimų apipavidalinimu, Rothko nutraukia susitarimą ir grąžina užsakovo pinigus…
Rothko tvirtai laikėsi nuomonės, kad menininko tiesa yra aukščiau už visuomenės interesus: Meno dalykuose mūsų visuomenė skonį vertina labiau už tiesą ir keičia savo skonius kaip kepures ar batus. Ir nors Rothko nepaliko mokinių, jo kūrybinė pozicija įkvepia ne vieną jauną menininką. Ryšio su jaunyste, nauja karta savo spektaklyje ieško ir Rothko vaidmenį kuriantis Valentinas Masalskis, dirbantis kartu su trimis jaunais menininkais.
Markas Rothko teigė: Man įdomu tik išreikšti svarbiausias žmonių emocijas – tragediją, ekstazę, lemtį. Ir siekė savo darbuose perteikti pagrindines žmogiškąsias emocijas: Jei jus jaudina tik paveikslų spalvų sąryšis, vadinasi, jūs nematote esmės. 1903 m. Latvijoje gimęs Markusas Rothkowitzas 1913 m. su savo šeima emigravo į Jungtines Amerikos Valstijas. Ten pakeitė pavardę į Rothko. 1921 m. įstojo į Jeilio universitetą, kurį po dvejų metų metė. 1925 m. pradėjo mokytis Parsono dizaino mokykloje pas dailininką Arshile’ą Gorky, kuris jam, kaip ir daugeliui abstrakčiojo ekspresionizmo atstovų, padarė didelę įtaką. Savo meninę kalbą Rothko sukūrė 1947 m. Kritikas Clementas Greenbergas ją pavadino spalvų lauko tapybos terminu. Tai stilius, kuriam būdingos didžiulės atviros erdvės ir išraiškingos spalvos. Rothko buvo vienas šio stiliaus pradininkų. Atrodė, kad jo spalvoti stačiakampiai dematerializuojasi į gryną šviesą, – rašė MoMA (modernaus meno muziejus Niujorke) buvęs tapybos ir skulptūros vyriausiasis kuratorius Williamas S. Rubinas. Likusius savo karjeros metus Rothko praleido tyrinėdamas beribes įvairių formų ir spalvų bei stačiakampių išdėstymo spalviniuose laukuose galimybes. 1968 m. dėl sunkių, nerimo pilnų metų ir dėl to atsiradusio polinkio į žalingus įpročius, Rothko sveikata pradėjo prastėti. Nepaisydamas gydytojo nurodymų, Rothko toliau kenkė savo sveikatai, tačiau, kad sumažintų organizmo patiriamą krūvį, sumažino savo drobių dydžius, o aliejinius dažus pakeitė akriliniais. 1970 m., būdamas 66 metų, chroniška depresija sergantis menininkas nusižudė, palikdamas savo darbus, kurie po jo mirties pelnė komercinę sėkmę.
Johnas Loganas – amerikiečių dramaturgas, scenaristas, kino ir televizijos prodiuseris. Pirmąją pjesę „Niekada nenusidėjęs“ parašė 1985 metais, bet tik po dešimtmečio buvo pastebėtas jo pirmasis scenarijus televizijos filmui „Tornadas“. Didžiausią pripažinimą Loganas pelnė už scenarijus filmams „Gladiatorius“ (2000, rež. Ridley Scottas), „Aviatorius“ (2004, rež. Martinas Scorsese), „Svynis Todas: demoniškas Flyto gatvės kirpėjas“ (2007, rež. Timas Burtonas), Shakespeare’o pjesės adaptaciją filmui „Koriolanas“ (2011, rež. Ralphas Fiennesas), bei scenarijų apie legendinį amerikiečių knygų redaktorių Maksą Perkinsą filmui „Genijus“ (2016, rež. Michael Grandage). Ryškesni Logano darbai teatro scenai: „Hauptmanas“ (1991 m.), „Vaizdas į upę“ (1992 m.), „Raudona“ (2009 m.), „Piteris ir Alisa“ (2013 m.), „Tave suvalgysiu paskutinį: pokalbis su Sue Mengers“ (2013), „Paskutinis laivas“ (2014 m.). Dirbdamas Londone su kompozitoriaus Stepheno Sondheimo miuziklo medžiaga būsimam muzikiniam filmui „Svynis Todas: demoniškas Flyto gatvės kirpėjas“, Loganas apsilankė galerijoje Tate Modern. Ten pamatė Marko Rothko Seagram tapybos darbų seriją: Tiesą sakant, manęs niekada nežavėjo paveikslai, bet šiuose Rothko darbuose slypėjo kažkokia galinga jėga, ta jėga vibravo rimtimi ir skleidė kūrinio galią. 2009-aisiais Loganas parašė pjesę „Raudona“. Ji autoriui pelnė Tony, Drama Desk ir Niujorko Outer Critics Circle bendruomenės apdovanojimus.
Valentinas Masalskis: Kai perskaičiau šią pjesę, man pasirodė, kad ji tikrai verta dėmesio, kaip ir joje veikianti asmenybė. Galima sakyti, kad tai – elitinė pjesė. Bet man atrodo, kad ji yra gili savo problematika. Čia svarbi menininko senėjimo tragedija, taip pat jo supratimas, kad ateina kita karta. Pjesė parašyta apie ateinantį, o ne apie nueinantį žmogų. Nors Marko Rothko tragedija juntama visos pjesės metu. Jis iš tiesų nusižudė 1970 metų vasario 25 dieną.
Man asmeniškai suprantamas Rothko tragiškumas, jutimas, kad senstantis menininkas turi pasitraukti ir užleisti vietą ateinančiam. Ateina toks metas kai suvoki, kad tavo menas yra laikinas. Man atrodo, kad menininkas, ir pats menas, gyvena kartu su esamuoju laiku, laikotarpiu. Jo istorinė vertė yra antikvarinė. Menas yra visuomenės žadintojas, skatintojas, jis kaip veidas, su kuriuo žmogus gimsta ir miršta. Manau, kad tokia yra meno funkcija, paskirtis. Todėl gyvas menas visada turi atsinaujinti. Visais laikais į meistrų vietą ateina jauni žmonės su didelėmis pretenzijomis, su savo įsitikinimais. Pjesėje „Raudona“ vaizduojamas dviejų menininkų susidūrimas: jauno, pradedančio ir pagyvenusio menininko, išbandžiusio daug ką, turinčio savo vertybių skalę, patirtį. Iš principo tai yra kartų, požiūrių sankirta. Įdomu stebėti, kaip ta kultūrinė patirtis, kuri suformavo Rothko, reiškia visai ką kita jaunam menininkui. Savo spektaklyje siekiu parodyti nueinančio ir ateinančio menininkų sankirtą. Apčiuopti iš jos kylančias problemas.
Rothko yra egocentriškas, kaprizingas, įnoringas, daug sau leidžiantis, kaip ir kiekvienas stiprus menininkas. Pačioje pradžioje jis nemato savo aplinkos ženklų, nenori girdėti ateinančios kartos, kaip ir pas jį atėjusio jauno žmogaus… Bet pabaigoje tą patį jauną žmogų jis paleidžia, pastūmėdamas kovoti. Vadinasi, pabaigoje jis jį išgirdo. Man atrodo, pjesėje Rothko labai aiškiai nujaučia, kad nebesupranta šių dienų laiko ženklų… Ir pirmasis jam apie tai pasako jaunas menininkas, kai jis protestuoja prieš Rothko ambiciją iš savo darbų sukurti meno šventovę prabangiame restorane. Rothko nesupranta, jog pasaulis suka kitur, kad jis tampa vartojimo vieta… Bendrauju su jaunu dailininku Mykolu Sauka, kuris šiam spektakliui kuria dekoracijas. Jis įdomiai pasakė, kad dailininkas, kaip ir aktorius ar dainininkas, žino, jog turi pasitraukti, o kada pasitraukti, iš tiesų nežino. Balso nebėra, bet dainuoji, vos paeini, bet rolę vaidini, rankoje nenulaikai teptuko, bet tapai… Nes atrodo, kad tu dar gali, kad dar reikalingas. Tas artėjančio nereikalingumo momentas menininkui yra labai skaudus. Jo senėjimas, jėgų, azarto netekimas, aistros praradimas…
Mūsų teatrai neįstengia ar nenori kalbėti brandžia kalba. Dramaturgija pasidarė laikraštinė. Man dabartinėje dramaturgijoje labai trūksta paties dramaturgo literatūrinės įžvalgos, filosofinio požiūrio į žmogų, filosofinio sakinio. Jinai pavirto tokiu mažu smulkių išpažinčių pasauliu. Norėčiau, kad šis mūsų darbas būtų iš tiesų prasmingas.

Kūrybinis jaunimo dailės pleneras „Piešiu vaikystę“
2023-06-01 12:00 - 15:00 | Šiaulių miesto centrinis parkas
Birželio 1 d. nuo 12 val. kviečiame dalyvauti kūrybiniame dailės plenere „Piešiu vaikystę“, kuris vyks Šiaulių miesto centriniame parke.
Pleneras, skirtas paminėti Tarptautinę vaikų gynimo dieną. Kūrybiniame procese kviečiami dalyvauti Šiaulių miesto 5–12 klasių mokiniai. Dalyviai tapys, kurs iliustruojančius paveikslus susijusius su vaikyste.
Plenero metu vyks šventė „Aš – mažasis šiaulietis“, kurios metu patys mažiausi miesto gyventojai bus pasveikinti miesto mero Artūro Visocko. Centrinio miesto parko estradoje (Žemaitės 70B) vyks jaunųjų atlikėjų koncertas „Linksmasis vėjas“, žaismingi edukaciniai užsiėmimai, nuotaikingos sporto pramogos ir kitos iniciatyvos.
Piešiniais grožėtis bus galima iki birželio 5 dienos. Užsiregistravusios dalyvių komandos bus aprūpintos dailės priemonėmis.
Išsami informacija ir registracija tel. +370 678 53 171, el. p. vaida.dambrauskiene@siauliukc.lt
Organizatorius – Šiaulių kultūros centras.

Renginys nemokamas

Šokių vakaras. Groja Algimantas Butnorius
2023-05-28 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2023 m. gegužės 28 d. 17 val.

5 Eur

Gegužės 28 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies Algimantas Butnorius.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Renginio trukmė: ~3 val.

Ekstremalus bėgimas su kliūtimis
2023-05-27 - 2023-05-28 | Talkšos pakrantė
Ekstremalus bėgimas atranda Šiaulius: „OCR Lietuva“ varžybose – naujovė ir kiekvienam pritaikyti iššūkiai. Šių metų gegužės 27 dieną Šiauliuose vyks vienas didžiausių ekstremalaus bėgimo su kliūtimis (OCR) renginių Lietuvoje – „OCR Lietuva – Ekstremalus bėgimas“.

Kasmet sparčiai populiarėjantys ekstremalaus bėgimo asociacijos „OCR Lietuva“ organizuojami renginiai į Šiaulius užsuks pirmą sykį. Trasos bus įrengtos nuostabios gamtos apsuptoje vietoje – Talkšos ežero pakrantėje prie Šiaulių simbolio „Geležinė lapė“.
„Norime su OCR sportu supažindinti visą Lietuvą. Šiame regione varžybų dar nerengėme, o mūsų tikslas yra organizuoti tokius renginius visuose Lietuvos kraštuose. Savo vardą jau užsitarnavome, todėl norime Šiauliuose taip pat sukurti nepakartojamą renginį, o šiauliečius supažindinti su ekstremaliu bėgimu“, – sakė „OCR Lietuva“ vadovas Renaldas Bugys.
Pasak jo, konkreti varžybų vieta pasirinkta dėl jos lokacijos – trasa drieksis per parką, paplūdimį, mišką. Žmonės bėgdami pamatys skirtingus kraštovaizdžius. Jau aišku, kad dalyvių lauks ir viena vandens kliūtis, kurią mėgėjams bus leidžiama apibėgti. R. Bugys neslepia – trasa bėgikams bus tikrai smagi ir įsimintina.
Didžiosios taurės bėgime dalyviams teks įveikti maždaug 6 km trasą su daugiau nei 20 įvairių kliūčių. Profesionalai turės atskirus startus ir juose bus galima išvysti daugumą geriausių Lietuvos OCR sporto atstovų bei įnirtingą kovą. Mėgėjams bus duoti atskiri startai, o neįveikus kurios nors kliūties, bus galima tęsti bėgimą ir kaupti patirtį ateičiai. Taip pat ta pačia trasa bėgs ir nemokamai startuosiantys moksleiviai – jiems bus leidžiama apibėgti sudėtingesnes kliūtis.
Visi dalyviai gaus atminimo medalius, o Elito grupės sportininkai tuo pačiu kovos ir dėl Lietuvos reitingo taškų bei nugalėtojų taurės.
Bugys atskleidė, kad net ir anksčiau visuose „OCR Lietuva“ organizuotuose bėgimuose dalyvavę atletai Šiauliuose atras kažką naujo.
„Kiekviename renginyje stengiamės pristatyti vieną ar kelias naujas kliūtis. Tą jau buvo galima pastebėti prieš tai vykusiose mūsų varžybose. Taip bus ir Šiauliuose – netrūks pažįstamų kliūčių, tačiau pridėsime ir staigmenų“, – šypsojosi R. Bugys.
Vienas iš organizatorių taip pat pakartojo – kliūtys nebus lengvos, tačiau jos yra įveikiamos. Šiose varžybose turėtų dalyvauti ir didelis OCR sporto mylėtojas, žinomas Lietuvos atlikėjas Vaidas Baumila.
Didžiausia šių varžybų naujovė – 100 m sprinto turnyras. Panaši rungtis atsiras ir 2028 metų olimpinių žaidynių šiuolaikinės penkiakovės programoje. Šiauliuose išbandyti šią rungtį bei įveikti „OCR Baltic Warriors“ įrengtą 100 m trasą bus kviečiami visi norintys.
„100 m varžybos yra labai azartiškos. Praėjusiais metais Kaune per „Olimpinę dieną“ pamatėme, kad ši rungtis pritraukia labai daug žiūrovų. Varžybose startavo net ir tiesiog pro šalį ėję žiūrovai, nieko nežinoję apie OCR sporto šaką. Rekomenduoju visiems išbandyti šią rungtį. Jeigu keletą sekundžių sugebate iškabėti ant skersinio, tai 100 m trasą tikrai įveiksite“, – pabrėžė R. Bugys.
Renginį vainikuos nuotaikingas nemokamas bėgimas vaikams. Speciali trasa bus pritaikyta vaikams nuo 5 metų, o jei juos lydės tėveliai, tuomet amžiaus apribojimų nebus.
Tradiciškai į šį renginį yra kviečiamos įvairios įmonės bei organizacijos. Gausiausias klubas, įmonė ar bendruomenė bus apdovanotas taure.
„OCR sportas visiems primena vaikystę, kai vaikai laksto kiemuose bei karstosi medžiais. Labai panašu bus ir šiose varžybose. Kiekvienas patirs labai mielas emocijas. Dėl to ir turime atskirus startus mėgėjams, kur galima startuoti su draugais, šeimos nariais, bendradarbiais. Šis sportas yra skirtas visiems“, – pabrėžė R. Bugys.
Dalis iš dalyvių surinktų lėšų bus skirta paremti Ukrainai. Ukrainos piliečiai „OCR Lietuva“ varžybose gali startuoti nemokamai.
Visa informacija: https://www.facebook.com/events/539327168071773/
Ekstremalaus bėgimo varžybos „OCR Lietuva” finansuojamos Sporto rėmimo fondo lėšomis, kurias administruoja Nacionalinė sporto agentūra prie Lietuvos Respublikos švietimo, mokslo ir sporto ministerijos.

Festivalis SUN FEST'23
2023-05-26 18:00 | Šiaulių centrinio parko estrada
Iki išsiilgtos vasaros laiko lieka vis mažiau, o tiems, kurie ją nori sutikti anksčiau, festivalio SUN FEST’23 organizatoriai turi išskirtinį pasiūlymą: Šiauliuose vasara prasidės gegužės 26-ąją, ją atidarys festivalis SUN FEST’23, kartu su Kastyčiu Kerbedžiu, repo grupe „8 kambarys“ ir pasaulinio lygio žvaigžde – MINELLI.
Susirinkusiems į Šiaulių estradą išskirtinį pasirodymą jau ruošia pasaulinio lygio atlikėja iš Rumunijos – MINELLI. Jos debiutinio hito „Rampampam“ priedainis pažįstamas kiekvienam, o vos prieš porą vasarų užvaldęs visus radijo topus šis kūrinys savo populiarumo nepraranda iki šiol. Vienareikšmiškai, ši daina tapo tramplinu į tarptautinę sėkmę, o vos tik išgirdus pavadinimą, jos priedainis tiesiog savaime „užgroja“ galvoje.
Pop muzikos atlikėja melomanus nuolatos stebina naujais hitais, tokiais kaip „MMM“, kuris savotiškai pakartojo „Rampampam“ šlovę, o visai neseniai atlikėja išleido kūrinį „Think about U“, kuris neabejotinai netrukus taps viena grojamiausių dainų visų grojaraščiuose.
Scenos grando Kastyčio Kerbedžio pristatinėti nebereikia – jo dainas mintinai moka ir auksinio jaunimo atstovai ir vyresni. Be Kastyčio festivalis tiesiog neįsivaizduojamas. Organizatoriai tikina: laiko prisėsti pailsėti tiesiog nebus. Iki skausmo žinomos dainos, tokios kaip „Pienių vynas“, „Sustok, traukiny“, „Dėl tavęs galiu“, susirinkusiuosius tiesiog privers palavinti ir savo balso stygas.
Repo muzikos žanro mėgėjams organizatoriai taip pat ruošia staigmeną: pagal hitais tapusias dainas šokti kvies Lietuvos repo grupė „8 Kambarys“. Išgarsėję 2013-ais metais ir savo nuoširdumu, muzikos ritmais ir taikliais tekstais šis duetas iškart surado kelią į klausytojų širdis.
„8 kambarys“ savo kraityje turi daug apdovanojimų: tiek 2021-aisiais, tiek 2019-aisiais M.A.M.A muzikos apdovanojimuose „8 Kambarys“ buvo išrinktas Metų repo grupe, o jų ir Vido Bareikio daina „Ežero dugne“ nugalėjo Metų dainos nominacijoje.
Tai – toli gražu ne visi atlikėjai pasirodysiantys Šiaulių estradoje. Sąrašas sparčiai pildosi, tačiau kas jie bus – organizatoriai kol kas palieka intrigą.
Laiko iki SUN FEST’23 lieka visai nedaug. Čia būti tiesiog privaloma! Pasižymėkite gegužės 26-ąją savo kalendoriuje ir atvykite pasitikti vasaros į Šiaulius. Juk Šiauliai saulės miestas – čia vasara prasideda anksčiau, nei kitur.
Įdomios veiklos čia turės ir maži ir dideli: festivalyje veiks vaikų zona, išalkusiems festivaliautojams – maisto zona, o taip pat ir atskira V.I.P zona, iš kurios scena matysis kaip ant delno. Joje festivalį bus galima užkurti taip, kaip tik norės širdis ir nesibaiminti, kad ant dailiųjų batelių užlips koks nors kitas festivalio svečias. Plačiau apie V.I.P. zonos privilegijas – apačioje.
Gegužės 26-oji, 18 val. laukiame tavęs Šiaulių estradoje. Amžius neribotas.
Informacija dėl bilietų:
Pirmas tūkstantis tik po 36,20 EUR. Dėmesio: BILIETAI BRANGS.
Vaikai iki 6 m. įleidžiami NEMOKAMAI,
Vaikams 6-12 m. senjorams, neįgaliesiems bilietai tekainuos nuo 20-25 EUR (kaina galioja pateikus pažymėjimus)
V.I.P. (bilietų kiekis ribotas) kaina tik 119,20 EUR. Privilegijos: atskiras įėjimas, atskira zona, atskiri tualetai ir dar daugiau privalumų.

XVI tarptautinio šokio festivalio „Aušrinė žvaigždė“ konkursas
2023-05-25 08:00 - 2023-05-26 17:00 | Šiaulių kultūros centro Didžioji koncertų salė (Aušros al. 31)
2023 m. gegužės 24–27 d. Šiauliuose vyks tarptautinis šokio festivalis-konkursas „Aušrinė žvaigždė“, vaikų ir jaunimo šokėjus subursiantis jau šešioliktąjį kartą. Festivalio dienomis šokėjai šiauliečius bei miesto svečius žavės puikiais pasirodymais, vyks festivalio svečių koncertai, įvairios pramogos ir atrakcijos vaikams bei suaugusiesiems.

Šiaulių kultūros centras (Aušros al. 31)

2023 m. gegužės 25 d. 10 val.

Renginys nemokamas

10 val. XVI tarptautinio šokio festivalio-konkurso „Aušrinė žvaigždė“ I konkurso dalis. Liaudiškas šokis.

Naisių vasaros teatro muzikinė programa-koncertas
2023-05-23 18:00 | Šiaulių kultūros centro Didžioji koncertų salė (Aušros al. 31)
Gegužės 23 d. 18 val. Šiaulių kultūros centro Didžiojoje koncertų salėje bus rodomas Naisių vasaros teatro muzikinė programa-koncertas.
Naisių vasaros teatro aktorių paruošta muzikinė programa-koncertas skirtas žiūrovui atsipalaiduoti ir puikiai praleisti vakarą. Programa neturi jokių rėmų ar scenarijaus, čia skamba daugeliui žinomos bei savos kūrybos gyvai atliekamos dainos. Didžiausia koncerto dovana – laisvė, kuri nesislepia už personažų, sukurtų istorijų. Scenoje matysite pačius tikriausius žmones, su savo tikromis emocijomis ir išgyvenimais atliekant muzikinius kūrinius.
Nekantriai žiūrovų lauks Vaida, Jūratė, Karolis, Remigijus, Arūnas, Tomas, Valdas ir Edgaras.
Renginio trukmė: ~1.30 val.
Įėjimas su kvietimais. Kvietimus galima pasiimti Šiaulių kultūros centro kasoje.
Kasos darbo laikas darbo dienomis 9–18 val. VI–VII 1 val. prieš renginį. Kasos tel. +370 683 57 691
Organizatorius – Naisių vasaros teatras.

Renginys nemokamas

Edukacinis užsiėmimas suaugusiesiems „Avytės“
2023-05-22 18:00 | Šiaulių kultūros centro Amatų dirbtuvės (Aušros al. 31)
Šiaulių kultūros centras kviečia į Keramikos studiją suaugusiesiems. Užsiėmimų metu, padedant profesionaliam keramikui, bus galima įgyvendinti savo kūrybinius sumanymus, įgyti naujų įgūdžių ir patirti teigiamų emocijų. Ši veikla susideda iš dviejų užsiėmimų. Per pirmąjį užsiėmimą bus lipdoma bei dekoruojama, per antrąjį – glazūruojama. Keramikos studija atvira ir pradedantiesiems, ir pažengusiems keramikos gerbėjams.
Edukacinio užsiėmimo metu bus sukuriama keraminė saldaininė, puošta stilizuotomis avytėmis. Unikaliam darbui pagaminti bus naudojamas baltas molis. Rankų darbo vienetinis gaminys bus ne tik funkcionalus daiktas, bet ir išskirtinė namų dekoracija. Užsiėmimo metu pasigaminsite 1 indelį.
Antras užsiėmimas, kurio metu bus glazūruojama, vyks gegužės 29 d.
Vieno užsiėmimo trukmė: ~2 val.
Dalyvių skaičius: nuo 5 iki 15
Kaina 1 asmeniui už du edukacinius užsiėmimus:

be auksavimo 24 Eur
su auksavimu 30 Eur

Į kainą įskaičiuotos visos lipdymui ir glazūravimui reikalingos priemonės.
Būtina registracija tel. +370 678 53 171, el. p. vaida.dambrauskiene@siauliukc.lt
Edukacinis užsiėmimas skirtas tik suaugusiesiems.
Bus gaminamas 1 indelis.
Darbų atsiėmimas: po paskutinio apsilankymo ~ 2 savaičių laikotarpyje.

Žygis visai šeimai „Renkuosi gamtą“
2023-05-20 10:00 - 17:00
Skautai kviečia visus, didelius ir mažus į sugrįžusį pavasario žygį visai šeimai „Renkuosi gamtą“!

Pasinaudokite puikia proga smagiai praleisti laiką su savo šeima, susipažinti su dar nepažintomis Kurtuvėnų regioninio parko vietovėmis, pažvelgti iš arti į atbundančios pavasariškos gamtos grožį. Visų žygio dalyvių lauks smagūs lauko žaidimai, sušalusius šildys gardi arbata ir skautiškas laužas. Kviečiame visus dalyvauti. Kur daug žmonių, ten daug juoko ir teigiamų emocijų.

Žygio data: 2023-05-20
Žygio pradžia: žygeiviai renkasi prie Kurtuvėnų dvaro svirno 55.826326, 23.048109

09:30 – 10:00 val. – žygio dalyvių registracija.
10:00 val. – žygio atidarymas ir startas.

Žygio dalyviai – Visi kas neabejingi gamtai ir jos grožiui.
Žygio maršrutas: Kurtuvėnai –Jautmalkė – Vainagiai -Laisvučiai – Kurtuvėnai. Žygio metu maršrutas gali nežymiai keistis.
Atstumas: ~12 km.
Registracija į žygį (https://forms.gle/PBpPN25ZoxFsAQnw6): Išankstinė registracija į žygį vykdoma iki 2023 m. gegužės 18 d. Išankstinė registracija privaloma visiems žygeiviams. Žygis nemokamas.

Detalesnė informacija: Greta Bružaitė +37060041838 gretabruzaitee@gmail.com
Renginį organizuoja ŽEMAITIJOS SKAUTŲ ORGANIZACIJOS ŠIAULIŲ ŠV. JURGIO SKAUTŲ DRAUGOVĖ

Gatvės muzikos diena
2023-05-20 - 2023-05-21
Šiaulių menų mokykla kartu su Šiaulių miesto savivaldybė, kviečia ir laukia tavęs 2023 m. gegužės 20 d. (šeštadienį) Gatvės Muzikos Dienoje!

Šiaulių bulvare (Vilniaus g.) skambės įvairūs muzikos žanrai bei stiliai, kurie kvies sustoti, pasiklausyti ir pasimėgauti akimirka.

Papildoma informacija ir dalyvių registracija: https://gmd.lt/

Kostas Smoriginas 70 | su grupe ir styginių kvartetu. Bardai LT
2023-05-17 18:30 | Šiaulių dramos teatras
Autorius – Kostas Smoriginas
Šviesų dailininkas – Pijus Vasiliauskas
Kompozitorius – Kostas Smoriginas, Audrius Balsys, Faustas Latėnas
Aktoriai/atlikėjai – Kostas Smoriginas, Audrius Balsys, Martynas Kuliavas, styginių kvartetas: Barbora Domarkaitė (I smuikas), Almina Statkuvienė (II smuikas), Arūnas Statkus (altas), Tomas Ramančiūnas (violončelė).
Artėjant 70 metų jubiliejui Kostas Smoriginas rengia naują autorinių dainų programą.
„Esu menininkas. Tie, kas mane vadina aktoriumi, neklysta, teisūs ir tie, kurie sako, kad esu dainų autorius ir atlikėjas”, – daugiau nei keturiasdešimt metų scenoje praleidęs, Lietuvos nacionaline kultūros ir meno premija apdovanotas K. Smoriginas ir šiandien be kūrybos, be scenos neįsivaizduoja savo gyvenimo.
Ilgai lauktam susitikimui su žiūrovais ir klausytojais aktorius parengė dviejų dalių koncertą, kuris neabejotinai taps dedikacija Jos Didenybei Muzikai, Jos Didenybei Dainai, Jos Didenybei Scenai. Koncerte K. Smoriginas pristatys naujausias dainas savo dainas pagal Liutauro Degėsio, Evaldo Jaro tekstus, naujam gyvenimui bus prikeltos dainos pagal Romo Lileikio ir Sigitos Gedos eiles. Nuskambės ir K.Smorigino klasika, be kurios klausytojai neįsivaizduoja jo koncertų – dainos „Paukščiai”, „Kalėdos”.
Į savo jubiliejaus koncertus, kurie vyks visoje Lietuvoje, K. Smoriginas pakvietė ištikimus bendražygius – kompozitorių Audrių Balsį, gitaros virtuozą Martyną Kuliavą, o taip pat – styginių kvartetą. K. Smoriginas neabejoja, kad kvarteto atliekama muzika dainoms suteiks naujų spalvų ir muzikinės poetikos.

Šokių vakaras. Groja Vytautas Kosmauskas
2023-05-14 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2023 m. gegužės 14 d. 17 val.

5 Eur

Gegužės 14 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies Vytautas Kosmauskas.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Renginio trukmė: ~3 val.

Edukacinis užsiėmimas „Spalvoti mūzų akmenėliai“
2023-05-14 10:00 | Šiaulių kultūros centro Amatų dirbtuvės (Aušros al. 31)
Gegužės 14 d. 10 val. Šiaulių kultūros centre vyks edukacinis užsiėmimas „Spalvoti mūzų akmenėliai“.

Mozaika – viena seniausių dailės formų, dekoravimo technika, kuri visus žavi savo spalvomis bei ornamentais. Edukacijos metu dalyviai sužinos mozaikos kilmę, rinkimo būdus, aptars akmenėlių spalvų reikšmes, formuodami geometrines kompozicijas, patys sukurs unikalų ornamentą iš įvairiausių spalvotų keramikos akmenėlių bei stiklo.
Renginio trukmė 1–1,5 val.
Dalyvių skaičius: nuo 5 iki 25
Kaina 1 asmeniui: 8 Eur, su nuolaida 4 Eur.
Nuolaida taikoma:
moksleiviui, studentui, pensininkui, pateikusiam LR, ES ar tarptautinį ISIC pažymėjimą, Europos jaunimo kortelę; mokytojui, turinčiam tarptautinį ITIC pažymėjimą; ikimokyklinio amžiaus vaikui; vaikų globos namų auklėtiniui; šeimos namų gyventojui; neįgaliajam; socialiai remtinų moksleivių grupei, pateikusiai sąrašą.

Geras sekmadienis Šiauliuose
2023-05-14 - 2023-05-15
10 val.
EDUKACINIS UŽSIĖMIMAS „SPALVOTI MŪZŲ AKMENĖLIAI“
Šiaulių kultūros centras (Aušros al. 31, Šiauliai)
Amatų dirbtuvės
Mozaika – viena seniausių dailės formų, dekoravimo technika, kuri visus žavi savo spalvomis bei ornamentais. Edukacijos metu dalyviai sužinos mozaikos kilmę, rinkimo būdus, aptars akmenėlių spalvų reikšmes, formuodami geometrines kompozicijas, patys sukurs unikalų ornamentą iš įvairiausių spalvotų keramikos akmenėlių bei stiklo.
Dalyvių skaičius: nuo 5 iki 25. Trukmė 1–1,5 val.
Registracija vykdoma (iki gegužės 12 d. 15 val.) tel.+37067853171,
el. p. vaida.dambrauskiene@siauliukc.lt
Kaina: 8/4 Eur

Bet kuriuo metu
INTERAKTYVUS ORIENTAVIMOSI ŽAIDIMAS „DĖK Į KOJAS!“
Šiaulių apskrities Povilo Višinskio viešoji biblioteka (Aušros al. 62, Šiauliai)
Į savo išmanųjį įrenginį tereikia atsisiųsti „Actionbound“ programėlę, nuskenuoti QR kodą, esantį šalia bibliotekos, ir Jūs jau sekate knygnešių keliais po Šiaulių miestą. Žaidime gali dalyvauti vienas asmuo arba komanda. Jį galima žaisti bet kuriuo Jums patogiu metu. Startas ir finišas – prie Šiaulių apskrities Povilo Višinskio viešosios bibliotekos (Aušros al. 62). Daugiausiai taškų surinkusiems ir originaliausiai atlikusiems užduotis dovanosime prizų.
Atstumas apie 6 km. Trukmė ~ 2 val.
Informacija tel. +37041371733, el. p. sigita.vaitkaityte@savb.lt
Dalyvavimas nemokamas

10–14 val.
ŠIAULIŲ GATVIŲ „ZOOLOGIJOS SODAS”
Šiaulių turizmo informacijos centras (Vilniaus g. 213, Šiauliai)
Šiauliai gali pasigirti daugybe savitų muziejų ir vieninteliu gatvių ,,zoologijos sodu”. Čia gyvūnai „gyvena“ jau daugybę metų, apie juos kuriamos istorijos. Atraskite juos, nufotografuokite 5 jums labiausiai patikusius, o atvykę pas mus parodykite. Dovanosime Jums po simbolinį prizą.
Informacija tel. +37067807249
Dalyvavimas nemokamas

10–22 val.
BATUTŲ PARKAS
UNIQA ARENA. (Išradėjų g. 14, Šiauliai)
Jei nori suprasti, ką reiškia skristi, nori išmokti naujų triukų ir puikiai praleisti laiką gerų draugų būryje – batutų parkas tam puiki vieta!
Informacija tel. +37069952209
Kaina 8 Eur/val. asm.

12–16 val.
KŪRYBINĖS DIRBTUVĖS. SKREBINIMAS IR STIKLO VITRAŽŲ GAMYBA
Šiaulių apskrities Povilo Višinskio viešoji biblioteka (Aušros alėja 62, Šiauliai)
Kūrybinių dirbtuvių metu lankytojai galės sudalyvauti dvejose skirtingas rankdarbių technikas pristatančiose edukacijose – skrebinimo (arba iškarpų ir klijavimo, dekoravimo edukacijoje) ir mini stiklo vitražų gaminimo užsiėmimuose. Edukacijų metu dalyviai praktiškai išbandys šias rankdarbių technikas ir susikurs savo širdžiai mielą prisiminimą (atvirutę arba knygų skirtuką bei mini stiklo vitražą).
Dalyvių skaičius: iki 20 asmenų.
Registracija vykdoma tel. +37041371727, el. p. urte.sulskiene@savb.lt
Dalyvavimas nemokamas

12 val.
SPEKTAKLIS VAIKAMS „DIDELĖ LIETUVIŠKA PASAKA”
Valstybinis Šiaulių dramos teatras (Tilžės g. 155, Šiauliai)
Vieną vakarą, mamai išėjus į šokių pamoką, prižiūrėti trijų anūkų ateina du seneliai: rimtasis Juozas ir linksmasis Juozukas. Ir vienas, ir kitas senelis turi skirtingą požiūrį į savo „pareigas“, tačiau netrukus jie abu yra įviliojami į vaikų fantazijų pasaulį. Tuomet įprasti namai pavirsta stebuklinga, kartais net gąsdinančia vieta, kur susirenka skirtingų pasakų veikėjai.
Trukmė 50 min.
Bilietų nuoroda: https://bit.ly/3LJHtpS
Plačiau: www.vsdt.lt/spektaklis/DIDELE-LIETUVISKA-PASAKA/
Kaina: 8 Eur

13 val.
EDUKACIJA „TELEFONIJOS ISTORIJA – TELEFONIJOS MUZIEJUJE“
VšĮ Telefonijos muziejus (Dvaro g. 85-5, Šiauliai)
Išskirtiniame Šiaulių m. kultūros paveldo pastate (Dvaro g. 85) įsikūrusiame Telefonijos muziejuje susipažinsite su telefonijos raidos istorija, išvysite gausią unikalių telefonų kolekciją: nuo senovinių iki šiuolaikinių mobiliųjų. Edukacijos metu įdomiausius ir unikaliausius telefonus – obuolio, batelio, lūpų, katino, dantų pastos ir kitų formų liesite, imsite į rankas, vertinsite jų dizainą, funkcionalumą. Skambinsite senoviniais karo lauko, laidiniais telefonais ir taksofonu. Išsiaiškinsite telefonų naudojimo subtilybes bei jų istorinės raidos faktus, ieškosite atsakymų į linksmus iliustruotus klausimus ir galvosūkius.
Kviečiame apsilankyti Telefonijos muziejuje, kuriame prasmingai ir įdomiai praleisite laiką.
Trukmė 1 val. 20 min.
Registracija vykdoma tel. +37041201075, el. p. museum@didww.com
Kaina: 5/4 Eur

13 val.
EDUKACIJA „CIANOTIPIJOS KŪRYBINĖS DIRBTUVĖS“
Šiaulių dailės galerija (Vilniaus g. 245, Šiauliai)
Kūrybinių dirbtuvių metu pristatysime vieną pirmųjų fotografinio vaizdo gavimo technikų – cianotipiją. Susipažinsime su cianotipijos, atsiradimo istorija, praktiškai išbandysime techniką, kuomet ant popieriaus, naudojant chemines medžiagas, išgaunamas monochrominis mėlynos spalvos atspaudas.
Kiekvienas dalyvis susikurs ir išsineš savo susikurtą cianotipiją.
Dalyvių skaičius – nuo 5 iki 30.
Registracija vykdoma (iki gegužės 12 d. 12.00 val.) telefonu +370 65 956 545 arba internetu: https://bit.ly/3UKUFxy
Kaina: 3 Eur

13 val.
INTERAKTYVI PARODA-VIKTORINA „ATPAŽINK „ŠIAULIŲ MONMARTRO RESPUBLIKOS“ PAVEIKSLUS“
Šiaulių miesto kultūros centras „Laiptų galerija“
Renginio vieta – Pėsčiųjų bulvaras (Vilniaus g. prie P. Višinskio paminklo)
Lankytojus kviečiame į interaktyvią veiklą su festivalio „Šiaulių Monmartro Respublika“ autorių darbais. Kviesime įvardinti eksponuojamų darbų autorius. 10-ties viktorinos laimėtojų laukia prizai – festivalio „Šiaulių Monmartro Respublika“ plenero darbų katalogai.
Trukmė 2 val.
Dalyvavimas nemokamas
Informacija tel. +37041200642 arba el. p. toma.galerija@gmail.com

17 val.
ŠOKIŲ VAKARAS. GROJA VYTAUTAS KOSMAUSKAS
Šiaulių kultūros centras (Aušros al. 31, Šiauliai)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!
Trukmė ~ 3val.
Dėl bilietų teirautis tel.: +37068357691 arba el. p. kasa@siauliukc.lt
Bilietus galima įsigyti Šiaulių kultūros centro kasoje 1 val. prieš renginį.
Kaina: 5 Eur

17 val.
SPEKTAKLIS „BAGADELNIA“
Valstybinis Šiaulių dramos teatras (Tilžės g. 155, Šiauliai)
Spektaklis-žaidimas „Bagadelnia“ – tai aštuonios skirtingos, bet tarpusavyje labai susijusios istorijos iš vienų senelių globos namų. Aktoriai pasiūlys žiūrovams patiems išsirinkti, kokias istorijas jie norės pamatyti. „Bagadelnia“ pasakoja apie žmones, nugyvenusius skirtingus gyvenimus, turėjusius skirtingas patirtis ir likimus, bet galiausiai atsidūrusius viename bendrame taške.
Trukmė 1 val. 50 min.
Plačiau: http://www.vsdt.lt/spektaklis/BAGADELNIA/
Bilietus platina www.ticketmarket.lt
Bilietų nuoroda: https://www.ticketmarket.lt/lt/e/renginys/bagadelnia-siauliu-dramos-teatras-bilietai-20230514
Kaina: 14 Eur

Gastrobaras „CASK 215“ (Vilniaus g. 215, Šiauliai)
Laikas: 12–15 val.
Ne paslaptis, kad ypatingai laukiame savaitgalio – mes jau 6 metus puoselėjame vėlyvųjų pusryčių tradiciją (brunch’ą). Smagu dar ir tai, kad pirmieji Šiauliuose atnešėme šią madą pusryčiauti vos ne visą dieną. Mumis pasekė ir kiti. Šiandien man, kaip įstaigos vyriausiam malkininkui Martynui, labai smagu matyti susirinkusias šeimas, draugus, jų šypsenas gerai leidžiant laiką. Toks ir buvo mano tikslas – vėlyvieji pusryčiai kaip šeimų susibūrimas po ilgesnio laiko nesimatymo, jaunimo susibūrimas aptarti vakarykščių naktinių šėlionių mieste, o žmogui kuris keliasi tiesiog vėliau, tai būtų gardūs pusryčiai. Laukiame visų sekmadieniais!
Kontaktai informacijai tel. +370 614 909 95

Atsiradus nenumatytoms aplinkybėms, renginio programa gali šiek tiek keistis.

Tulpių žydėjimo šventė
2023-05-13 12:00 - 17:00 | Burbiškio dvaro parkas
Gegužės 13 dieną Daugyvenės kultūros istorijos muziejaus-draustinio Burbiškio dvare (Radviliškio r.) vyks vienintelis Lietuvoje festivalis „Tulpių žydėjimo šventė“, į darnią visumą sujungiantis žydėjimą, dvaro istoriją, kultūrą, tradicijas bei šiuolaikines pramogas.
Pasigrožėti tulpių žiedais ir pajausti išskirtinę Burbiškio dvaro aurą lankytojai kviečiami jau 22-ą kartą. Visoje Lietuvoje gerai žinoma šventė siūlo ne tik mėgautis žydėjimu, bet ir pažinti dvarų kultūrą, klausytis gyvos muzikos, dalyvauti edukacijose.
Festivalio dieną, antrąjį gegužės šeštadienį, lankytojai Burbiškio dvare bus laukiami nuo 9 valandos. Renginio pradžia – 12 valandą.
Šventėje koncertuos Liudas Mikalauskas ir Ona Kolobovaitė, „The Ditties“ ir pianistas Dmitrij Golovanov, Vidas Bareikis su grupe, Vaidas Baumila su grupe. Šventės vedėjas – aktorius Jokūbas Bareikis.

Respublikinių moksleivių folklorinių šokių varžytuvių „Patrepsynė“ finalas
2023-05-13 12:00 | Šiaulių kultūros centro Pramogų salė „Maksas“ (Aušros al. 31)
2023 m. gegužės 13 d. 12 val. Šiaulių kultūros centro pramogų salėje „Maksas“ (Aušros al. 31) vyks respublikinių moksleivių folklorinių šokių varžytuvių „Patrepsynė“ finalinis renginys.
Šventėje gros Šiaulių Dainų muzikos mokyklos vaikų ir jaunimo folkloro ansamblis „Vieversėlis“ (vad. Arūnas Stankus) ir Mažeikių rajono savivaldybės kultūros centro vaikų folkloro ansamblis „Alksniokā“ (vad. Dainora Petrikienė, Jolanta Kaleckienė).

Renginio trukmė: ~3 val.

Mugė “Stilius ir Skonis”
2023-05-13 10:00 | Šiaulių arena
Čia Jus pasitikis įvairiausios Lietuvos gamintojų prekės, kaip stilingi ir unikalūs dizaineirių drabužiai, aksesuarai ir juvelyrikos gaminiai, kurie vilios visus mėgstančius pasipuošti ir kurti savo stilių. Tačiau papuošti galima ne tik save, bet ir savo namus. Mugėje “Stilius ir Skonis” rasite rankų darbo interjero puošmenų, tiek dekoratyvinių, tiek praktiškų. O Lietuvos amatininkai ir tautodailininkai atveš, be kita ko, keramikos, medžio ir odos gaminių. Mugė pristatys Jums ne tik Stilių, bet ir Skonį. Skanėstai nuklols mugės stalus ir kvies gurmanus įsigyti gardžių užkandžių.
Nepraleiskite progos apsilankyti ir įsigyti unikalių gaminių, kurie pasitiks Jus Šiaulių arenoje!
Įėjimas nemokamas!
Mugėje bus filmuojama ir fotografuojama!
Renginio organizatorius: mugiucentras.lt

Europos muziejų naktis Šiauliuose 2023
2023-05-13 - 2023-05-14
2023 m. gegužės 13 d., šeštadienį, Šiauliuose vyks Europos muziejų naktis! Duris atvers ir į nemokamus vakarinius renginius kvies šie muziejai mieste:

19–24 val. Chaimo Frenkelio vila-muziejus (Vilniaus g. 74)
19–24 val. Fotografijos muziejus (Vilniaus g. 140)
19–24 val. Venclauskių namai-muziejus (Vytauto g. 89)
19–24 val. Šiaulių istorijos muziejus (Aušros al. 47)
19–24 val. Žaliūkių malūninko sodyba-muziejus (Architektų g. 73)
19–24 val. Dviračius muziejus (Vilniaus g. 139)
19–24 val. Radijo ir televizijos muziejus (Vilniaus g. 174)
19–24 val. Baltų kultūros pažinimo centras „Baltų kelias“ (Vilniaus g. 213)
19–22 val. Vandos Kavaliauskienės Katinų muziejus (Žuvininkų g. 18)
19–22 val. Juliaus Janonio gimnazijos istorijos Jono Krivicko muziejus (Tilžės g. 137)
19–22 val. Šiaulių kino muziejus (Aušros al. 15, Šiauliai)
18–23 val. Vandentvarkos muziejus (Vytauto g. 103)
18–23 val. Militarijos muziejus (P. Višinskio g. 38)
18–22 val. Šiaulių geležinkelių muziejus (Dubijos g. 26)
*17–20 val. Šiaulių tardymo izoliatoriaus muziejus (Trakų g. 10) (laisvų vietų nebėra)
*21–23 val. Valstybinis Šiaulių dramos teatras (Tilžės g. 155) (laisvų vietų nebėra)
*Dalyvių skaičius ribotas. Būtina išankstinė registracija.

Miesto autobusai 1, 4, 12, 18, 21, 24 kursuos iki 1 val. Tvarkaraščiai bus skelbiami www.busturas.lt

Organizatorius – Šiaulių „Aušros“ muziejus
Rėmėja: Šiaulių miesto savivaldybė
Informaciniai rėmėjai: žiniasklaidos grupė „Etaplius“, dienraštis „Šiaulių kraštas“
Draugai: Busturas, Šiaulių turizmo informacijos centras, Šiaulių regiono atliekų tvarkymo centras.
www.naktismuziejuje.lt

Poezijos pavasario šventė „Mes didžiuojamės Lietuvos atlantais“
2023-05-12 16:30 | P. Višinskio viešoji biblioteka
Gegužės 12 d., penktadienį, 16.30 val. Šiaulių apskrities Povilo Višinskio viešosios bibliotekos Didžiojoje skaitykloje (Aušros al. 62, III a.) vyks poezijos pavasario šventės „Mes didžiuojamės Lietuvos atlantais“. Poezijos pavasario šventėje savo kūryba dalinsis Šiaulių miesto ir apskrities, Joniškio, Pakruojo, Kelmės, Plungės literatų klubai, taip pat pavieniai poetai.

Renginys skiriamas bebaimių lietuvių lakūnų STEPONO DARIAUS ir STASIO GIRĖNO skrydžio per Atlantą 90-osioms metinėms bei šių dienų drąsuolio AURIMO VALUJAVIČIAUS plaukimo vienviete valtimi per vandenyną žygdarbiui įprasminti.

Svečiai:

Šiaulių Švč. Mergelės Marijos Nekaltojo Prasidėjimo bažnyčios klebonas Gintaras Antanas Jonikas.
LR Seimo nario dr. Stasio Tumėno padėjėjas dr. Nerijus Brazauskas.
Kanklininkė, muzikos pedagogė, tarptautinių konkursų laureatė Kristina Kuprytė.
Organizatorius – Šiaulių literatų susivienijimas.

Partnerė – Šiaulių apskrities Povilo Višinskio viešoji biblioteka.

Renginys nemokamas.

Lyderystės paskaita su Jay Johnson
2023-05-12 14:00 | P. Višinskio viešoji biblioteka
Gegužės 12 d., penktadienį, 14 val. Šiaulių apskrities Povilo Višinskio viešosios bibliotekos Didžiojoje skaitykloje (III a.) vyks NEMOKAMA paskaita su pasaulinio lygio lyderystės treneriu iš JAV Jay Johnson.
Paskaitos temos:
Influence and Persuation (Įtaka ir įtikinimas);
Working Your Way to a Win (Kaip dirbti, kad patirtumei sėkmę);
Would I Follow Me? Looking at Yourself as a Leader (Ar pats save sekčiau? Pažvelk į save kaip į lyderį);
Thinking and innovation (Mąstymas ir inovacijos).

PASKAITA VYKS ANGLŲ KALBA
Jay Johnson – tarptautiniu mastu išgarsėjęs ir apdovanojimų sulaukęs lektorius. Jo specializacija – komunikacijos ir lyderystės ugdymas. Jay Johnson unikaliu požiūriu į žmonių elgseną ir intelektą užsitarnavo klientų, kolegų pagarbą ir pasitikėjimą.
Jo klientų sąrašas apima tokias organizacijas: Ford Motor Company, United Way, Keller Williams, KFC, Consumers Energy, the Junior Chamber International, U of M Hospital, Crain Communication, AmeriCorps, State Farm.
Renginys NEMOKAMAS!

Karjeros ir įgūdžių formavimo konferencija „Išmok. Kurk. Veik.“
2023-05-12 - 2023-05-13 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centro Kamerinė salė ir pramogų salė „Maksas“ (Aušros al. 31)

2023 m. gegužės 12 d. 9–18 val.

Renginys nemokamas

Tarptautinė karjeros ir įgūdžių formavimo konferencija „Išmok. Kurk. Veik.“ gegužės 12 dieną Šiaulių kultūros centre kviečia Šiaulių krašto jaunimą geriau pažinti save ir atskleisti savo potencialą. Konferencijos metu įkvepiantys lyderystės pavyzdžiai, praktinės užduotys ir vertingi patarimai padės lengviau apsispręsti, kuo nori būti, ar eini teisinga kryptimi ir ką daryti, kad ryžtingai ir tikslingai siektum svajonių.
Į renginį kviečiamas Šiaulių krašto jaunimas ir visi besidomintys.
Programoje smagios praktinės patirtys, šiuolaikinio aktyvaus pilietiškumo pavyzdžiai, netradicinės sėkmės istorijos, Šiaulių krašto NVO pristatymas visuomenei ir savanorystės galimybės jaunimui.
„Mes visi turime galimybę tapti tokiu žmogumi, kokiu norime būti – tereikia įdėti pastangų ir išsirinkti tinkamą vedlį. Kartais, tiesiog reikia, kad kas paskatintų žengti pirmąjį žingsnį“, – pataria pasauliniu mastu žinomas treneris ir mentorius, Jay Johnson iš JAV.
J. Johnson specializuojasi komunikacijos, elgsenos intelekto ir lyderystės ugdymo srityse. Taip pat jis yra TEDx lektorius, vedęs seminarus net 30-yje skirtingų šalių. Konferencijos metu Jay dalinsis: kaip išlikti motyvuotam, susikaupusiam ir tapti savo gyvenimo lyderiu, taip pat kaip yra svarbu kiekvieną kartą sakyti „Taip“, nes tik taip įmanoma išeiti iš savo komforto zonos. Anot Jay Johnson, žodis „Taip“ yra kelias į meistriškumą.
„Aš girdžiu jaunus žmones, girdžiu jų norus, svajones ir padedu jiems viso to pasiekti. Ne kalbomis, o realiais darbais“, – jaunimo finansinio raštingumo edukatorė Viktorija Vegelytė.
„Versli klasė“ projekto įkūrėja ir planuoklio „Planas Chuliganas“ bendraautorė gegužės 12 dieną Šiauliuose atskleis, kodėl vieniems sekasi, o kiti darydami tą patį, tokios sėkmės nesulaukia. Pranešime „Kodėl mano kišenės (ne)tuščios?“ lektorė V. Vegelytė kalbės apie tai, ką reikia daryti, kad pasiektum savo svajonių ir ar verta investuoti ne tik į save, bet ir į pasaulį.
E-verslas vis labiau populiarėja šiuolaikinėje visuomenėje, bet ne visi žino nuo ko pradėti ir kaip jį puoselėti. Apie prekės ženklo išpopuliarėjimą ir sėkmingą darbo internetu kelio viziją išgirsite iš elektroninės parduotuvės „SIDROW“ įkūrėjos Renatos Saukaitės-Sidorovos.
Ji aktyviai bendrauja su jaunais žmonėmis ne tik kaip su pirkėjais e-parduotuvėje, bet ir kviečia į LIVE transliacijas socialinėse medijose, kalbina įvairiomis temomis: studijų ir darbo derinimo, verslo pradžios, karjeros kelio paieškų. Tinklaraščio skilties straipsniuose atgyja įdomios ir įkvepiančios istorijos, kuriomis taip pat dalinasi ir R. Saukaitės-Sidorovos jaunieji pašnekovai. Po susitikimų, pokalbių, ar LIVE transliacijų, ji visada jaučia geros energijos pliūpsnį, nes pasak pranešėjos, jaunuoliai yra tokie drąsūs, žingeidūs ir atviri pasauliui.
„Žaiskite, smalsaukite, tyrinėkite pasaulį ir atminkite – NĖRA pasirinkimų nulemiančių jūsų gyvenimą – Jūs visada galite rinktis“, – pataria mokymų kūrėjas ir lektorius Andrius Ruseckas.
Nuo pat mažens, kiekvienas yra įpareigotas priimti svarbius sprendimus: pasirinkti baigiamųjų klasių dalykus, studijų kryptį, baigiamojo darbo temą. Tuomet, dažnas atsiduria nežinomybėje, kaip nuspręsti? Dabar, A. Ruseckas dirbda su vidine organizacijų komunikacija, augina kultūrą, moko vadovus ugdomojo vadovavimo subtilybių ir netgi laisvalaikiu savanoriauja. Bet nuo pat vaikystės, jis tiksliai žinojo, ką nori veikti gyvenime ir tai tikrai nebuvo susiję su komunikacija. Konferencijos metu, pranešime „Pasirinkimas – žaisti“ A. Ruseckas pasidalins savo asmeninės profesinės kelionės detalėmis ir kas vis dėlto privertė jį pakeisti specialybę.
Šios konferencijos idėja gimė prieš 3 metus, aktyviems visuomeninkams iš JCI. Kirbėjo klausimas, kodėl tarptautinės lyderystės konferencijos vyksta tik didmiesčiuose Vilniuje ar Kaune? Kodėl gi nepabandžius perkelti gerosios praktikos arčiau namų ir, kodėl nesukūrus dovanos Šiaulių kraštui – padaryti to nemokamai, pritraukti reikiamą paramą ir suburti aktyvių savanorių komandą? Kas svajoja, tas ir įgyvendina! Tad, jau gegužės 12 d., penktadienį, Šiaulių kultūros centre vyksianti konferencija „Išmok. Kurk. Veik“ pakvies pažvelgti į savo gyvenimą kitu kampu. Įkvepiantys pranešėjai, įdomios ir įtraukiančios veiklos bei užduotys, naujos pažintys ir daug puikių emocijų. Pirmieji žingsniai visada būna sunkūs, tad ženkime juos drauge. Prisijungti gali jau dabar, nuskanavęs QR kodą.

Nepraleisk progos išmokti, sukurti ir pasikrauti energijos Tave džiuginančiai veiklai!
Organizatorius – asociacija „JCI Šiauliai“.

Renginys nemokamas

Romansų popietė „Ir pražydo jazminai“
2023-05-11 16:30 | Šiaulių kultūros centro Pramogų salė „Maksas“ (Aušros al. 31)
Gegužės 11 d. 16.30 val. Šiaulių kultūros centre (Aušros al. 31) vyks romansų popietė „Ir pražydo jazminai“, kurios metu gražiausias dainas atliks įventės organizatorius Šiaulių kultūros centro folkloro ansamblis „Sidabrinė gija“ (meno vad. Vita Taučienė-Rezgienė) ir kiti kolektyvai.
Renginyje dalyvaus Šiaulių kultūros centro folkloro ansamblis „Sidabrinė gija“ (meno vad. Vita Taučienė-Rezgienė), Šiaulių rajono savivaldybės kultūros centro Gilaičių filialo Kužių salės neįgaliųjų vokalinis ansamblis „Ringuva“ (vad. Kristina Lučinskaitė), Šiaulių rajono savivaldybės kultūros centro Gilaičių filialo Kužių salės vokalinis ansamblis „Mėtos“ (vad. Kristina Lučinskaitė), Radviliškio rajono Šniūraičių bendruomenės mišrus ansamblis „Bendraminčiai“ (vad. Audronė Motiejūnienė), Šiaulių kultūros centro choras „Tremtinys“ (vad. Romaldas Pečeliūnas), Šiaulių miesto poezijos ir kitų menų mėgėjų asociacijos „Menų šaltinis“ moterų vokalinis ansamblis „Šaltinėlis“ (vad. Audronė Treinauskienė), Šiaulių kultūros centro vokalinis ansamblis „Dainora“ (meno vad. Ramutė Majauskienė), Šiaulių mokytojų senjorų klubo „Šviesa“ vokalinis ansamblis „Širdimi jauni“ (vad. Juozas Šukys), Šiaulių pagyvenusių žmonių asociacijos ansamblis „Rudens žiedai“ (vad. Audronė Treinauskienė), Šiaulių kultūros centro liaudiškų šokių ansamblio „Kalatinis“ vokalinė ir instrumentinė grupė (meno vad. Sandra Giedrė). Eiles skaitys poetė Elena Eidukienė, Angelė Nagevičienė, Joniškio raj. Rudiškių kaimo poezijos skaitovai.
Renginio trukmė: ~2 val.

Edukacinis užsiėmimas suaugusiesiems „Gėlių puokštė“
2023-05-08 18:00 | Šiaulių kultūros centro Amatų dirbtuvės (Aušros al. 31)
Šiaulių kultūros centras kviečia į Keramikos studiją suaugusiesiems. Užsiėmimų metu, padedant profesionaliam keramikui, bus galima įgyvendinti savo kūrybinius sumanymus, įgyti naujų įgūdžių ir patirti teigiamų emocijų. Ši veikla susideda iš dviejų užsiėmimų. Per pirmąjį užsiėmimą bus lipdoma bei dekoruojama, per antrąjį – glazūruojama. Keramikos studija atvira ir pradedantiesiems, ir pažengusiems keramikos gerbėjams.
Edukacinio užsiėmimo metu bus sukuriama stilizuota gėlių puokštė, dekoruota lapeliais, žiedlapiais, pumpurais ir uogomis. Unikaliam darbui pagaminti bus naudojamas baltas molis, kuris suteiks gaminiui prabangos ir puošnumo. Rankų darbo vienetinis gaminys bus ne tik išskirtinė namų dekoracija – įsirėminus – paveikslas, bet ir puiki dovana savo artimui.
Antras užsiėmimas, kurio metu bus glazūruojama, vyks gegužės 15 d.
Vieno užsiėmimo trukmė: ~2 val.
Dalyvių skaičius: nuo 5 iki 15
Kaina 1 asmeniui už du edukacinius užsiėmimus:

be auksavimo 24 Eur
su auksavimu 30 Eur

Į kainą įskaičiuotos visos lipdymui ir glazūravimui reikalingos priemonės.
Būtina registracija tel. +370 678 53 171, el. p. vaida.dambrauskiene@siauliukc.lt
Edukacinis užsiėmimas skirtas tik suaugusiesiems.
Bus gaminamas 1 gaminys.
Darbų atsiėmimas: po paskutinio apsilankymo ~ 2 savaičių laikotarpyje.

Nuotykių kupinas spektaklis „Kakė Makė ir magiška kelionė“
2023-05-08 18:00 | Šiaulių kultūros centro Didžioji koncertų salė (Aušros al. 31)
Vaikai, ar jums pasitaiko tokių dienų, kai imate nuobodžiauti – žaislai nebedžiugina, visi filmukai jau matyti? Tokių dienų pasitaiko ir Kakei Makei…
Dzin dzilin! O kas gi skambina į duris? Hm, į svečius atvyko paštininkas ir atnešė kažkokį keistą laišką. Atidarykim! Laiške kvietimas vykti traukiniu į magišką kelionę. Kur? Į paslaptingą vakarėlį!
Prisipažinkite, kas gi nemėgsta kelionių?! O ypač žinant, kad traukinių stotyje sutiksite Netvarkos Nykštuką ir Mucį, kurie taip pat gavo paslaptingą laišką, kviečiantį į vakarėlį keliauti drauge. Nuvyksite į Raganos trobelę ir rasite ten stebuklingą dėžę, kurią bus leista atidaryti tik kelionės pabaigoje! Sužinosite, ką daryti, jei pakeliui sugenda traukinys – gerosios Raganos burtai išspręs ir šį nemalonų netikėtumą! Kartu šoksite ir dainuosite, patirsite įsimintinų nuotykių, gaudysite muilo burbulus ir mojuosite mylimiems monstrams – Mamaisai ir Nanaisai.
Ar jau galime pradėti magišką kelionę? Laukiame tik jūsų, vaikai!
Spektaklis „Kakė Makė ir magiška kelionė“ pastatytas pagal Linos Žutautės knygeles „Kakė Makė ir magiška kelionė“, „Kakė Makė ir draugystės šluota“, „Kakė Makė ir katinas vienai savaitei“ bei „Netvarkos Nykštukas ir netikėtas svečias“.
PASTABA TĖVELIAMS: šis spektaklis yra nauja DOMINO teatro spektaklio „Kakė Makė ir pižamų vakarėlis“ versija!
Renginio trukmė: ~1 val.
